Predkladacia správa

Slovenská republika je zmluvnou stranou piatich dohovorov OSN v oblasti ľudských práv, ktoré zakladajú procedúru kontroly dodržiavania záväzkov vyplývajúcich z ich ustanovení. Ide o Medzinárodný pakt o občianskych a politických právach, Medzinárodný dohovor o odstránení všetkých foriem rasovej diskriminácie, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu, Dohovor o odstránení všetkých foriem diskriminácie žien a Dohovor o právach osôb so zdravotným postihnutím.
Na základe týchto dohovorov, resp. opčných protokolov k nim môže Výbor OSN pre ľudské práva, Výbor OSN na odstránenie rasovej diskriminácie, Výbor OSN proti mučeniu, Výbor OSN na odstránenie diskriminácie žien a Výbor pre práva osôb so zdravotným postihnutím posudzovať sťažnosti jednotlivcov, skupín jednotlivcov alebo mimovládnych organizácií nachádzajúcich sa pod jurisdikciou Slovenskej republiky, ktorí namietajú porušenie svojich práv stanovených v týchto dohovoroch zo strany Slovenskej republiky.
Uznesením č. 525/2004 zo dňa 2. júna 2004 vláda SR uložila ministrovi zahraničných vecí úlohu informovať každoročne v termíne do 30. augusta o vývoji individuálnych sťažností proti Slovenskej republike. 
Ministerstvo zahraničných vecí SR predkladá v poradí ôsmu správu. V sledovanom období, t. j. od  augusta 2010 do augusta 2011 boli proti Slovenskej republike podané dve individuálne sťažnosti, obidve Výboru OSN pre ľudské práva. Priebeh a výsledky káuz, ktoré výbory doteraz prerokovali a uzavreli sumarizuje priložená tabuľka.
Predkladaný materiál nemá dopad na štátny rozpočet, nemá žiadne finančné, ekonomické, environmentálne vplyvy, ani dopad na zamestnanosť a podnikateľské prostredie.
           Vzhľadom k informatívnemu charakteru, materiál nebol predmetom medzirezortného pripomienkového konania.